O **presidente da República de Fidxi** é o xefe de estado de Fidxi. O presidente é designado polo Parlamento de Fidxi para un mandato de tres anos segundo os termos da Constitución de Fidxi de 2013. O seu papel no goberno é principalmente cerimonial, pero conta con importantes poderes de reserva que pode exercer en caso de crise. Ademais, o presidente é comandante en xefe das Forzas Armadas de Fidxi.

Historia do cargo
-----------------

O cargo de presidente foi establecido a raíz de dous golpes militares en 1987 que levaron á proclamación dunha república o 7 de outubro, poñendo fin á monarquía de Fidxi. O xeneral maior Sitiveni Rabuka, cerebro dos golpes de estado, formou un goberno militar interino encabezado por el. Non obstante, non tomou o título de presidente e o 5 de decembro nomeou a Penaia Ganilau, último gobernador xeral, como primeiro presidente da república.

No ano 2000 produciuse un golpe civil, instigado por George Speight. O presidente Kamisese Mara dimitiu o 29 de maio en vez de abolir a Constitución, tal e como solicitaran os militares, apoiados polo Tribunal Supremo (se se forzou ou non a súa dimisión foi obxecto dunha investigación policial que se mantivo ata o momento do golpe de 2006). O comodoro Frank Bainimarama asumiu o poder como xefe do goberno militar interino (igual que Rabuka en 1987), ata que Josefa Iloilo foi nomeado presidente o 13 de xullo.

O 5 de decembro de 2006, as forzas militares derrocaron de novo o goberno. Bainimarama declarouse presidente en funcións. Inicialmente dixo que asumira o cargo con carácter provisional e pronto pediría ao Gran Consello de Xefes que reintegrase a Iloilo, pero o 17 de decembro insistiu en que agora era el o presidente e que o Gran Consello debería recoñecelo como tal. O 4 de xaneiro de 2007 Iloilo foi reinstalado como presidente.

En xaneiro de 2008, Bainimarama declarou que o exército era "a autoridade executiva para nomear presidente", tras a suspensión do Gran Consello de Xefes. O presidente sería un nomeado militar, ata que se instalase un Gran Consello de Xefes reformado.

Uns días despois, o director do Foro Constitucional de Cidadáns, o reverendo Akuila Yabaki, suxeriu que o cargo de presidente debería estar, no futuro, aberto a persoas de calquera etnia en vez de reservado para os indíxenas fidxianos. Esta suxestión foi controvertida e foi particularmente rexeitada pola primeira ministra Laisenia Qarase.

O 28 de xullo de 2009, Iloilo anunciou que deixaría o cargo o 30 de xullo. O xeneral Epeli Nailatikau sucedeuno como presidente en funcións. O 5 de novembro de 2009, Nailatikau xurou como presidente.

En marzo de 2012, o goberno de Bainimarama aboliu o Gran Consello de Xefes por decreto. Bainimarama confirmou que iso significaba que habería que crear un novo método para nomear ao presidente; isto, dixo, faríase cunha unha nova Constitución, que finalmente foi adoptada en 2013.

O 12 de outubro de 2015, o Parlamento elixiu o xeneral Jioji Konrote como presidente. O 12 de novembro de 2015, Konrote xurou como presidente.

Lista dos presidentes de Fidxi (1987 – actualidade)
---------------------------------------------------

| Nº | Foto | Nome | Mandato | Partido | Primeiro ministro |
| --- | --- | --- | --- | --- | --- |
| Inicio | Fin | Duración |
| — |  | **Sitiveni Rabuka**(1948-)
(en funcións) | 7 de outubro de 1987 | 5 de decembro de 1987 | 59 días | Militar | — |
| 1 |  | **Penaia Ganilau**(1948-) | 5 de decembro de 1987 | 15 de decembro de 1993 † | 6 anos e 10 días | Independente | Kamisese Mara
Sitiveni Rabuka |
| — |  | **Kamisese Mara**(1920-2004)
(en funcións) | 16 de decembro de 1993 | 18 de xaneiro de 1994 | 33 días | Independente | Sitiveni Rabuka |
| 2 |  | **Kamisese Mara**(1920-2004) | 18 de xaneiro de 1994 | 29 de maio de 2000 | 6 anos e 132 días | Independente | Sitiveni Rabuka
Mahendra Chaudhry
Tevita Momoedonu |
| — |  | **Frank Bainimarama**(1954-)
(en funcións) | 29 de maio de 2000 | 13 de xullo de 2000 | 45 días | Militar | Laisenia Qarase |
| 3 |  | **Josefa Iloilo**(1920-2011) | 13 de xullo de 2000 | 5 de decembro de 2006 | 6 anos e 145 días | Independente | Laisenia Qarase
Tevita Momoedonu
Laisenia Qarase |
| — |  | **Frank Bainimarama**(1954-)
(en funcións) | 5 de decembro de 2006 | 4 de xaneiro de 2007 | 30 días | Militar | Jona Senilagakali |
| (3) |  | **Josefa Iloilo**(1920-2011) | 4 de xaneiro de 2007 | 30 de xullo de 2009 | 2 anos e 207 días | Independente | Frank Bainimarama |
| — |  | **Epeli Nailatikau**(1941-)
(en funcións) | 30 de xullo de 2009 | 5 de novembro de 2009 | 98 días | Independente | Frank Bainimarama |
| 4 |  | **Epeli Nailatikau**(1941-) | 5 de novembro de 2009 | 12 de novembro de 2015 | 6 anos e 7 días | Independente | Frank Bainimarama |
| 5 |  | **Jioji Konrote**(1947-) | 12 de novembro de 2015 | 12 de novembro de 2021 | 6 anos | FijiFirst | Frank Bainimarama |
| 6 |  | **Wiliame Katonivere**(1964-) | 12 de novembro de 2021 | presente | 2 anos e 142 días | FijiFirst | Frank Bainimarama |

Notas
-----

1. ↑  "Constitución da República de Fidxi" (PDF) (en inglés). Arquivado dende o orixinal (PDF) o 23 de setembro de 2015. Consultado o 19 de decembro de 2019.
2. ↑  "Fiji military seizes power in bloodless coup" (en inglés). 5 de decembro de 2006. Consultado o 19 de decembro de 2019.
3. ↑  "Voreqe: Army is executive authority" (en inglés). 2 de xaneiro de 2008. Arquivado dende o orixinal o 13 de agosto de 2012. Consultado o 19 de decembro de 2019.
4. ↑  "President of military-led Fiji plans to step down" (en inglés). 28 de xullo de 2009. Consultado o 19 de decembro de 2019.
5. ↑  "Former army chief Nailatikau now Fiji’s new President" (en inglés). 5 de novembro de 2009. Consultado o 19 de decembro de 2019.
6. ↑  "Fiji's Great Council of Chiefs abolished" (en inglés). 14 de marzo de 2012. Consultado o 19 de decembro de 2019.
7. ↑  "Fiji: New Constitution Signed into Law" (en inglés). 5 de setembro de 2013. Consultado o 19 de decembro de 2019.
8. ↑  "Fiji Parliament elects new President" (en inglés). 12 de outubro de 2015. Consultado o 19 de decembro de 2019.
9. ↑  "Fiji swears in new president" (en inglés). 12 de novembro de 2015. Consultado o 19 de decembro de 2019.

Véxase tamén
------------

### Outros artigos

* Primeiro ministro de Fidxi
* Xefes de Estado e Goberno actuais